Narodna skupština
20161221

Ovde je praktično glavni razlog zato što postoji pismo Poverenika za ravnopravnost, i ništa drugo. Zato sam vam ja i rekao, usvajajući, ne usvajajući ovaj amandman, ništa neće da se desi u pogledu čišćenja, grejanja, vodovoda, kanalizacije, ali molim vas, u svakom zakonu koji dođe ovde da se ubaci član 3a, da se ubaci član 3a, jer to je ravnopravnost izraza. Ja bih vas zamolio da napravite još jednu inovaciju, jer mi sada imamo i one koji ne znaju da li su muško, da li su žensko, i morate da nađete formulaciju za taj treći nepostojeći rod. Mislim da imate nekoliko ljudi u Vladi koji mogu da daju stvarno doprinos u tom formulisanju, da to bude jasno. Ja sam protiv toga da se vređa žena, da se vređa muškarac, ali sam protiv toga da se vređa i ono treće. Moguće je da se oni prepodne osećaju kao muško, poslepodne kao žensko, predveče ne znaju šta su. Molim vas da sledeći put i njih obuhvatite, da ne bude diskriminacije, jer na svakom koraku moramo da se borimo protiv diskriminacije.